6.4.2022
DA
Den Europæiske Unions Tidende
C 152/159
1.6.
EØSU beklager, at Kommissionen ikke har analyseret virkningerne af »Fit for 55«-pakken for de enkelte medlemsstater og ej heller for de forskellige sektorer.
Udvalget mener, at en decideret konsekvensanalyse af oprettelsen af den sociale klimafond ville have været hensigtsmæssig.
1.7.
EØSU er tilfreds med, at medlemsstaterne forpligtes til at foreslå en omfattende pakke af foranstaltninger og investeringer og forelægge den som deres sociale klimaplan sammen med en ajourført version af deres nationale energi- og klimaplan i overensstemmelse med forvaltningsforordningen.
EØSU opfordrer til, at arbejdsmarkedets parter, handels­ kamre, civilsamfundet, ungdomsorganisationer samt lokale og regionale myndigheder inddrages i udarbejdelsen af medlemsstaternes nationale sociale klimaplaner.
1.8.
EØSU frygter, at omkostningerne ved et emissionshandelssystem for bygninger og transport vil udvande de ønskede fordele og føre til ukontrollerede og hermed eksistenstruende prisstigninger.
Udvalget stiller sig derfor generelt kritisk over for, at den sociale klimafond knyttes til indførelsen af et emissionshandelssystem for bygninger og transport, og ser gerne, at de sociale konsekvenser af den grønne omstilling gøres til en særlig budgetpost på EU-budgettet.
Man bør i stedet gå videre med planen om at indføre en social klimafond i EU.
1.9.
EØSU bemærker, at man er nødt til at sikre en effektiv anvendelse af fondens midler og forhindre svig, korruption og interessekonflikter i forbindelse med de foranstaltninger, der støttes af fonden.
1.10.
Med hensyn til retsstatsprincippet glæder udvalget sig over de foranstaltninger, som Kommissionen har foreslået med henblik på at indføre et effektivt system for intern kontrol og inddrive beløb, der er udbetalt eller anvendt uretmæssigt.
Desuden ønsker EØSU at vide, hvorvidt EU's procedure for indskrænkning af EU-midler i de tilfælde, hvor medlemsstater tilsidesætter retsstatsprincippet, vil finde anvendelse på udbetalingen af midler.
1.11.
EØSU efterlyser mere klarhed over finansieringen af fonden.
Ifølge forordningsforslaget skal finansieringen baseres på et ustabilt EU ETS-marked.
EØSU forstår derfor ikke, hvorfor der foreslås et fast beløb på 72,2 mia. EUR.
Prisudsvingene vil være afgørende for fondens budget.
Dette understreger bl.a., at det er nødvendigt med en mere stabil finansiering.
EØSU foreslår, at der indføres delvis finansiel fleksibilitet i fonden afhængigt af den faktiske prisudvikling for kvoter (hvor tildelingen kan øges i takt med prisstigningen).
1.12.
Med hensyn til fordelingen af midler til medlemsstaterne understreger EØSU, at kulstofprissætningen kan have forskellig indvirkning på de enkelte medlemsstater, og at den også kan være i strid med allerede eksisterende nationale foranstaltninger, hvilket blev fremhævet af det irske parlament i dets begrundede udtalelse om nærhedsprincippet.
1.13.
EØSU bifalder princippet om ligestilling mellem kønnene og lige muligheder for alle og om, at der skal tages hensyn til disse mål.
Udvalget ser desuden gerne, at spørgsmålet om tilgængelighed for personer med handicap følges op og fremmes i forbindelse med udarbejdelsen og gennemførelsen af de nationale planer for derved at sikre, at ingen lades i stikken.
Den planlagte CO2-prissætning rammer især kvinder, da de udgør 85 % af gruppen af enlige forsørgere.
I eneforsørgerfamilier er risikoen for børnefattigdom særlig stor.
1.14.
EØSU er velvidende om, at den sociale klimafond er et mellemlangsigtet svar på problemet med kompensation for højere omkostninger ved den grønne omstilling til sårbare grupper.
Den nuværende udvikling i energipriserne kræver imidlertid en øjeblikkelig løsning.
EØSU glæder sig over Kommissionens meddelelse, som giver medlemsstaterne en »værktøjskasse« til håndtering af de umiddelbare virkninger af den nuværende stigning i engrospriserne på naturgas og elektricitet og til styrkelse af modstandsdygtigheden over for fremtidige prischok.
Kortsigtede nationale foranstaltninger omfatter nødindkomststøtte til husholdninger, støtte til virksomheder og målrettede skattelettelser.
For at tilpasse denne støtte gennem værktøjskassen foreslår EØSU, at anvendelsesområdet for den sociale klimafond udvides til at omfatte sårbare små og mellemstore virksomheder.
Denne løsning er forenelig med den sociale klimafonds mission og overholder de relevante EU-regler.
1.15.
EØSU opfordrer medlemsstaterne til at støtte udviklingen og tilvejebringelsen af økonomisk overkommelige mobilitets- og transporttjenester med nul- og lavemission.
EØSU anser tilvejebringelsen af offentlig personbefordring inden for grænserne af, hvad der lovgivningsmæssigt er muligt, for at være rygraden i en bæredygtig og økonomisk overkommelig mobilitet.